Kortepohjan ylioppilaskylä

Kortepohjan ylioppilaskylä on Jyväskylän yliopiston ylioppilaskunnan omistama asuinkohde Jyväskylän Kortepohjassa noin kaksi kilometriä kaupungin keskustasta. Ylioppilaskylä on osa arkkitehti Bengt Lundstenin suunnittelemaa Kortepohjan asuinaluetta. Lundsten työryhmineen voitti Kortepohjan alueen asemakaavakilpailun 1960‑luvun puolivälissä, ja kilpailuehdotuksen pohjalta laadittiin koko alueen asemakaava. Kortepohjan ostos- ja palvelukeskuksen sekä Ylioppilaskylän osalta kaavasta kuitenkin poikettiin myöhemmin. Alkuperäiset suunnitelmat laativat arkkitehdit Erkki Kantonen, Niilo Hartikainen ja Jukka Kolehmainen. Talojen rakentaminen aloitettiin vuonna 1967. Vuosina 1968–1975 valmistui yhteensä 16 rakennusta ja keskusrakennus, jonne sijoitettiin muun muassa asukastoimisto ja opiskelijaravintola Rentukka. Kylää täydennettiin kahdella asuinrakennuksella vuonna 1989. Osa Kortepohjan rakennuskannasta on purettu ja korvattu uudisrakennuksilla 1990-luvulta alkaen. Vuosina 2017-2022 ylioppilaskylässä toteutettiin mittava peruskorjausurakka, jossa uudistettiin ns. tornitalot (talot A-E) sekä keskusrakennus Rentukka. Peruskorjaukseen myönnettiin ensimmäisenä Suomessa vihreää rahoitusta ja se on valmistumisensa jälkeen saanut Vuoden parhaat ARA-neliöt 2023 -tunnustuksen sekä Jyväskylän kaupungin AVOin kaupunkiympäristö 2024 -tunnustuksen. Viimeisin uudisrakennus on valmistunut vuonna 2025, jonka myötä ylioppilaskylässä on yhteensä 19 asuintaloa. Lähteet Aiheesta muualla Kuvia tai muita tiedostoja aiheesta Kortepohjan ylioppilaskylä Wikimedia Commonsissa Ylioppilaskylän viralliset sivut (Soihtu) Kirjallisuutta Viikki, Markku: Sunnuntaikahveja ja asukasdemokratiaa: Kortepohjan ylioppilaskylä 1968–1988. (Perustuu tekijän Jyväskylän yliopiston historian ja etnologian laitoksella 2004 tehtyyn pro gradu -työhön. JYY:n julkaisusarja 79) Jyväskylä: Kampus kustannus, 2008. ISBN 978-951-9113-79-1